钦定古今图书集成/明伦汇编/官常典/第421卷 > 贾谊新书 > 任速哥
## 钦定古今图书集成/明伦汇编/官常典/第421卷 > 贾谊新书 > 任速哥

按《元史》本传：“速哥，渤海人。自幼事父母以孝称。性倜
傥，尤峭直，疏财而尚气，不尚势利。义之所在，必亟为
之，有古侠士风，而家居恂恂，儒者不能过。初袭父官，
为右卫千户，公卿以其贤，荐于朝。英宗召见，与语，奇
之。由是出入禁闼，待以腹心，将择重职处之。未几，铁
失与倒剌沙构谋，英宗遇弑，遂引去。自是不复出仕”，
居常扼腕，或醉归恸哭过市。时人目以为狂，莫知其
意也。泰定中，倒剌沙用事，天变屡见，速哥乃密与平
章政事速速谋曰：“先帝之仇孤臣，朝夕痛心而不能
报者，以未有善策也。今吾思之，武宗有子二人：长子
周王，正统所属，然远居朔方，难以达意；次子怀王，人
望所归，而近在金陵，易于传命。若能同心推戴，以图
大计，则先帝之仇可雪也。”速速深然之。时燕帖木儿
方佥枢密院事，实握兵柄，二人深结纳之。冬乃告以
所谋。燕帖木儿初闻之，矍然，因徐说之曰：“天下之事，
惟顺逆两涂，以顺讨逆，何患不克？况公国家世臣，与
国同休戚。今国难不恤，他日有先我而谋者，祸必及
矣。”于是燕帖木儿许之。致和元年，怀王自金陵迁江
陵，俄而泰定帝崩倒剌沙，逾月不立君，物情汹汹。速
哥乃与速速从燕帖木儿奉豫王令，率诸豪杰，乘时
奋义，以八月四日执居守省臣，发兵塞居庸诸关，召
文武百寮集阙下，谕以翊戴大义，遣使迎怀王于江
陵。怀王至京师，群臣请正大统，遂即皇帝位，是为文
宗。论功行赏，擢速哥为礼部尚书。速哥辞曰：“臣昔备
宿卫，南坡之变，不能勇效一死，以报国士之知。今日
之举，皆诸将相之力，在臣未足赎罪，又曷敢言功乎？”
文宗慰勉之，乃拜命，而其他赏赉一无所受。寻迁长
宁寺卿，继出为安丰路总管，又入为寿福府总管，又
为都水使者。居官恂恂，无几微自伐之意。人或询以
翊戴之事，往往逊谢，终无所言，君子尤以是多之。